钦定古今图书集成/理学汇编/学行典/第238卷 > 刘岑
## 钦定古今图书集成/理学汇编/学行典/第238卷 > 刘岑

按《贵耳集》：刘岑字季高，官至侍郎。高宗时召从臣，未
达时，贫甚，用选官图为下饭，饥时以水沃饭，一掷举
一匙，如此苦淡。常云不曾为小人事。下棋时未能免
为小人也，能知人缓急。在朝凡受人所托事了无书，
但与来介云：“传语官人，说事已了，不及作书，若得书
则事未了。”诸朋友多以不得书为喜。帅维扬日，有一
旧同官之子，以父未葬为请，季高戚然兴念，扣之“买
山几何砻甃？几何缁黄？不须问。”其子历历具陈，此某
之责。吾友且留相伴。密使一亲信人，赍数百缗往其
家买山，办其终事。两月亲信人回，始与其子说丧已
举矣，子无虑，方遣其归。季高与人说：“观子之气太爽，
得钱必不从亲为重。此一事不了，终为吾辈累，不若
留此而毕其事，先友之志酬矣。”吁！季高真急义人也。
今之视座主之子孙，邈若路人，况同官之子乎？